Veiligheidswag kritiek ná skietery deur rowers | Netwerk24
Deur Hanti Otto 04 April 2019 13:14
'n Jong veiligheidswag van Pretoria veg om sy lewe nadat hy Donderdagoggend tydens 'n jaagtog agter rowers aan, geskiet is.
Ancelize van der Kooi van Kilnerpark Sekuriteit sê 'n winkel van een van hul kliënte is die oggend beroof.
Die toneel waar 'n jong veiligheidswag tydens 'n jaagtog deur rowers geskiet is. Foto: Verskaf
"Ons reaksiebeamptes het na die toneel gejaag. Volgens ons voorlopige inligting het hulle hier ses verdagtes in 'n wit Toyota Quantum-minibus sien wegjaag.
"Twee van ons voertuie het hulle agternagesit," sê sy.
Die beamptes was die heeltyd in kontak met hul kantoor en die polisie.
Die rowers het in Soutpansbergweg gedraai en waar hulle spoed moes verminder om die Gordonweg-afrit te neem, op die twee veiligheidsvoertuie begin skiet.
"Die een voertuig se regtervoorwiel is getref, en die voertuig moes stop. Die tweede voertuig het die agtervolging voortgesit," sê Van der Kooi.
Die Quantum se insittendes het aangehou skiet en toe die voertuig in Stanza Bopape-straat (voorheen Kerkstraat) draai, het 'n koeël die bestuurder van die ander reaksievoertuig getref.
"Ons lid, hy is in sy laat 20's en getroud, het baie gebloei en was kritiek toe hy per helikopter hospitaal toe gevlieg is. Ons wag om te hoor hoe dit gaan," sê Van der Kooi.
* Die rowers het weggekom. Kapt. Coba Brits, polisiewoordvoerder, het die skietery bevestig en gesê hulle ondersoek nog die toneel.